આચરણ સંહિતાનો આ પાઠ આપણને શું શીખવે છે? એમાંથી જે સંદેશો પ્રાપ્ત થાય છે એ આપણને ચોંકાવી મૂકે એવો છે. એટલું જ નહિ પણ આત્મનિરીક્ષણ કરવા પ્રેરે એવો પણ છે. કહેવાનું તાત્પર્ય એવું નથી કે બધા લોકો ચોર જ હોય છે. પણ આ ચૌર્યવૃત્તિ વધતા ઓછા અંશે માણસ માત્રમાં રહેલી હોય છે પણ કોઈક ને કોઈક નબળી પળે એ પેટાળ ફાડીને અસવાર થઈ જતી હોય છે. બીજી રીતે કહેવું હોય તો એમ પણ કહી શકાય એમ છે કે જે રીતે આહાર, નિદ્રા, ભય અને મૈથુન માણસ માત્રની મૂળભૂત વૃત્તિ છે એ જ રીતે આ ચૌર્યવૃત્તિ પણ ક્યાંક ને ક્યાંક, કોઈક ને કોઈક સ્વરૂપે ધરબાયેલી હોય છે.